ยกระดับแรงงานภาคเกษตร นำเทคโนโลยี IoT อบรมปลูกพืชในโรงเรือนอัจฉริยะ เพิ่มมูลค่าสินค้าเกษตรและอาหาร
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า ประเทศไทยเป็นผู้ส่งออกสินค้าเกษตรและอาหารอันดับต้นของโลก เพื่อเป็นการยกระดับคุณภาพและมูลค่าสินค้าเกษตรและอาหารให้สูงขึ้น ตอบโจทย์ความต้องการบริโภคของตลาดโลก กรมพัฒนาฝีมือแรงงาน จึงดำเนินการ “โครงการเพิ่มมูลค่าผลิตภัณฑ์แปรรูปเกษตรด้วยเทคโนโลยีและนวัตกรรม” เพื่อพัฒนากลุ่มเกษตรกร กลุ่มผู้มีผลิตภัณฑ์ทางการเกษตร กำลังแรงงานและผู้ที่ได้รับผลกระทบจากสถานการณ์การแพร่ระบาดโควิด-19 ให้มีความรู้ความสามารถทักษะฝีมือในการใช้เทคโนโลยีและนวัตกรรมในการพัฒนาการผลิตพืช ผักและผลไม้ การแปรรูปผลิตภัณฑ์ทางเกษตรที่ได้มาตรฐาน มีความปลอดภัยต่อผู้บริโภค ล่าสุด สถาบันพัฒนาฝีมือแรงงาน 13 กรุงเทพมหานคร ร่วมกับโรงเรียนแสงทองเทคโนโลยี จัดฝึกอบรมหลักสูตรการปลูกพืชในโรงเรือนอัจฉริยะ (Smart Greenhouses for Planting) ระหว่างวันที่ 7-11 มีนาคม 2565 (ระยะเวลาการฝึกอบรม 30 ชั่วโมง) มีผู้เข้ารับการฝึกอบรมจำนวน 20 คน การฝึกอบรมมุ่งเน้นนำความรู้ด้านเทคโนโลยี Internet of Things หรือ IoT มาใช้ในการเพาะปลูกพืช สร้างความรู้ความเข้าใจเกี่ยวกับหลักการการปลูกพืชในโรงเรือนอัจฉริยะ โครงสร้างโรงเรือนที่เหมาะกับการเพาะปลูกพืชขนาดเล็กและขนาดใหญ่ การป้องกันโรคพืชและแมลงศัตรูพืช การใช้ระบบ IoT ในการควบคุมการเปิด/ปิดน้ำ ตรวจวัดอุณหภูมิความชื้นและแสงสว่างภายในโรงเรือน ผ่านหน้าจอสมาร์ทโฟน เป็นต้น รวมถึงสามารถหาตลาดจำหน่ายสินค้าทั้ง Onsite และการขายสินค้าผ่านออนไลน์สำหรับข้อดีของการนำเทคโนโลยี IoT มาใช้ในการพัฒนาทักษะฝีมือ มีส่วนช่วยแรงงานในภาคเกษตรลดต้นทุนค่าใช้จ่ายและเวลา ควบคุมคุณภาพของผลผลิตได้อย่างแม่นยำ ได้ผลผลิตคุณภาพสูงรองรับกลุ่มลูกค้าที่มีกำลังซื้อสูง ได้รายได้ดีเมื่อเปรียบเทียบกับการปลูกพืชในรูปแบบเดิม ผู้สนใจเข้ารับการฝึกอบรมในหลักสูตรนี้ หรือหลักสูตรอื่นๆ สามารถติดตามรายละเอียดข่าวสารผ่านทาง Facebook: กรมพัฒนาฝีมือแรงงาน หรือโทรสายด่วนกระทรวงแรงงาน 1506 กด 4